Document ID: 31973R3539

31973R3539
L 361/8
JURNALUL OFÍCIAL AL UNIUNII EUROPENE
REGULAMENTUL (CEE) NR. 3539/73 AL CONSILIULUI
din 18 decembrie 1973
privind ratele de impozitare percepute la importul de produse agricole și de mărfuri prevăzute de Regulamentul (CEE) nr. 1059/69 în transporturi mici fără caracter comercial
CONSILIUL COMUNITĂȚILOR EUROPENE.
având în vedere Tratatul de instituire a Comunității Economice Europene, în special articolele 43 și 235,
având în vedere actul de aderare a noilor state membre la Comunitatea Economică Europeană și la Comunitatea Europeană a Energiei Atomice (1), semnat la 22 ianuarie 1972, în special articolul 62 alineatul (1) din actul anexat,
având în vedere propunerea Comisiei,
având în vedere avizul Parlamentului European,
întrucât, în conformitate cu titlul II B din dispozițiile preliminare din Tariful Vamal Comun, prevăzute în anexa la Regulamentul (CEE) nr. 950/68 al Consiliului din 28 iunie 1968 (2), astfel cum a fost modificat ultima dată prin Regulamentul (CEE) nr. 2260/73 (3), și cu condiția ca persoana interesată să nu solicite aplicarea ratei obișnuite, se aplică un drept forfetar de 10 % ad valorem mărfurilor care fac obiectul importurilor care nu au caracter comercial în transporturi mici adresate unor particulari;
întrucât este necesar și posibil, fără a compromite scopul politicii agricole comune, să se perceapă în conformitate cu aceleași modalități toate celelalte impuneri la importul produselor agricole, precum și al anumitor mărfuri care fac obiectul regimului de schimburi prevăzut de Regulamentul (CEE) nr. 1059/69 al Consiliului din 28 mai 1969 de stabilire a regimului de schimburi aplicabil anumitor mărfuri rezultate din transformarea produselor agricole (4), astfel cum a fost modificat ultima dată prin Regulamentul (CEE) nr. 1491/73 (5);
întrucât aceeași operațiune poate determina perceperea mai multor impuneri diferite; întrucât, pentru a permite regimului de cheltuieli forfetare să-și atingă scopul, este necesar să se aplice o impunere forfetară unică pentru toate aceste impuneri,
ADOPTĂ PREZENTUL REGULAMENT:
Articolul 1
(1) Pentru transporturile mici fără caracter comercial, prevăzute la titlul II B alineatul (2) din dispozițiile preliminare din Tariful Vamal Comun, incluse în anexa la Regulamentul (CEE) nr. 950/68, taxa forfetară prevăzută la alineatul (1) din respectivul titlu II B se aplică în locul tuturor impunerilor la import prevăzute în cadrul politicii agricole comune și al celor prevăzute pentru mărfurile menționate în Regulamentul (CEE) nr. 1059/69.
(2) Atunci când aceeași operațiune este supusă perceperii mai multor impuneri diferite, taxa forfetară menționată în alineatul (1) este percepută pentru toate aceste impuneri.
(3) Cu toate acestea, alineatul (1) nu se aplică atunci când destinatarul transportului a solicitat, înainte de impunerea în conformitate cu taxa forfetară, ca produsele sau mărfurile să facă obiectul impunerilor la import care le sunt proprii.
Articolul 2
Prezentul regulament intră în vigoare în ziua următoare datei publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 18 decembrie 1973.

Labels: 12
3
6